ΓΡΑΠΤΗ ΕΡΩΤΗΣΗ E-1492/96 υποβολή: Josι Barros Moura (PSE) προς την Επιτροπή (12 Iουνίου 1996)

Θέμα: Παιδική εργασία

Με ποιά συγκεκριμένα κριτήρια η ΓΔ V αποφάσισε - σύμφωνα με ανακοίνωση της Ευρωπαϊκής Συνομοσπονδίας Βιομηχανιών Υποδημάτων - να προτείνει από κοινού με τα συνδικάτα τη διοργάνωση μιας συζήτησης στις 30 Απριλίου με συμμετοχή των συνδικάτων, της ΕΣΒΥ, της Ιταλίας και της Πορτογαλίας, όπου στα θέματα της ημερήσιας διάταξης θα ήταν και το πρόβλημα της παιδικής εργασίας;

Για ποιό λόγο επελέγησαν μόνο οι δύο αυτές χώρες; Μήπως τούτο οφείλεται σε «αναγνώριση» του γεγονότος ότι ο κλάδος της υποδηματοποιΐας είναι ιδιαίτερα ανεπτυγμένος στις χώρες αυτές - όπως συμβαίνει πράγματι στην περίπτωση της Πορτογαλίας, όπου ο κλάδος απαρτίζεται από πολλές εκατοντάδες επιχειρήσεις που απασχολούν περίπου 50.000 άτομα και παράγουν 110 εκατ. ζεύγη υποδημάτων ετησίως, με αποτέλεσμα η Πορτογαλία να κατέχει σήμερα τη δεύτερη σε σπουδαιότητα θέση στις εξαγωγές υποδημάτων στην Ευρώπη και την ένατη σε παγκόσμιο επίπεδο, αλλά και να διαθέτει μερικές από τις πιο προηγμένες τεχνολογικώς βιομηχανικές μονάδες στον κόσμο, πράγμα που καταδεικνύει σαφώς ότι είναι δυνατή η επίτευξη ανταγωνιστικότητας χωρίς την προσφυγή στην παιδική εργασία;

Ή μήπως η εν λόγω επιλογή αποτελεί υπαινιγμό για προσφυγή στην παιδική εργασία, με βάση κάποια μεμονωμένα περιστατικά;

Ποιά μέτρα προτίθεται να λάβει η Επιτροπή - ξεκαθαρίζοντας την ήρα από το στάρι - για να προστατεύσει το καλό όνομα της κοινοτικής βιομηχανίας, ενόψει των εξωκοινοτικών ανταγωνιστών, οι οποίοι μολονότι δεν τηρούν έστω και τις ελάχιστες κοινωνικές ρήτρες ούτε και τα θεμελιώδη δικαιώματα στις ίδιες τις χώρες τους, είναι οι πρώτοι που οφελούνται από τις εκστρατείες ευαισθητοποίησης της κοινής γνώμης, τις καλοπροαίρετες μεν και ενδιαφερόμενες για τα ανθρώπινα δικαιώματα, επιζήμιες δε καθότι στην προκειμένη περίπτωση βασίζονται σε εξογκωμένα, ελάχιστα και μεμονωμένα περιστατικά προσφυγής στην παιδική εργασία;

Απάντηση του κ. Flynn εξ ονόματος της Επιτροπής (2 Αυγούστου 1996)

Η Επιτροπή δίνει ιδιαίτερη προσοχή στο θέμα της παιδικής εργασίας. Κρίνει ότι, βάσει της συμφωνίας που επιτεύχθηκε στην παγκόσμια σύνοδο κορυφής για την κοινωνική ανάπτυξη (Κοπεγχάγη, Μάρτιος 1995), τα θεμελιώδη κοινωνικά δικαιώματα των εργαζομένων πρέπει να προστατεύονται και ότι, για το σκοπό αυτό, πρέπει να δοθεί προώθηση στις σχετικές συμφωνίες της διεθνούς οργάνωσης εργασίας (ΔΟΕ) που αφορούν τα εν λόγω θεμελιώδη δικαιώματα, μεταξύ των οποίων περιλαμβάνεται και η απαγόρευση της παιδικής εργασίας.

Με την έγκριση του συστήματος γενικευμένων προτιμήσεων ((Κανονισμοί του Συμβουλίου (ΕΚ) αριθ. 3281/94 της 19ης Δεκεμβρίου 1994 και 1256/96 της 20ής Ιουνίου 1996 που αφορούν, αντίστοιχα, την εφαρμογή ενός πολυετούς συστήματος γενικευμένων δασμολογικών προτιμήσεων για την περίοδο 1995-1998 σε ορισμένα βιομηχανικά προϊόντα καταγωγής αναπτυσσομένων χωρών (ΕΕ L 348 της 31.12.1994) και, για την περίοδο από την 1η Ιουλίου 1996 έως τις 30 Ιουνίου 1999, σε ορισμένα γεωργικά προϊόντα, καταγωγής αναπτυσσομένων χωρών (ΕΕ L 160 της 29.6.1996). )), το οποίο προβλέπει ειδικά καθεστώτα ενθάρρυνσης για τις χώρες που τηρούν τις διεθνείς συμβάσεις σχετικά με την κατάργηση της παιδικής εργασίας, η Κοινότητα κατέδειξε τη σημασία την οποία προσδίδει στο εν λόγω θέμα, στο πλαίσιο των σχέσεών της με τις αναπτυσσόμενες χώρες.

Όσον αφορά την κοινωνική πολιτική της Κοινότητας, υπενθυμίζουμε ότι, το 1994, το Συμβούλιο ενέκρινε οδηγία για την προστασία των νέων κατά την εργασία ((Οδηγία 94/33/ΕΚ του Συμβουλίου της 22ας Ιουνίου 1994 7 ΕΕ L 216 της 20.8.1994. )).

Στο πλαίσιο του κοινωνικού διαλόγου στον κλάδο της υποδηματοποιίας, οι κοινωνικοί εταίροι ενέκριναν, στις 7 Μαρτίου 1995, χάρτη για την παιδική εργασία ο οποίος αναφέρεται στην εν λόγω οδηγία. Οι κοινωνικοί εταίροι μέσω του κοινωνικού διαλόγου πρότειναν να διαδοθούν καλύτερα οι αρχές που περιλαμβάνονται στο χάρτη, μέσα από τη διοργάνωση εθνικών «στρογγυλών τραπεζιών». Υποβλήθηκε σχετική αίτηση επιδότησης της διοργάνωσης τέτοιων «στρογγυλών τραπεζιών» στην Επιτροπή. Επειδή πρόκειται για τη συνέχεια μιας συμφωνίας που προέκυψε από τον κοινωνικό διάλογο σε ευρωπαϊκό επίπεδο και το θέμα ενδιαφέρει την Επιτροπή, η τελευταία συμφώνησε να ενισχύσει οικονομικά τα «στρογγυλά τραπέζια».

Ύστερα από συνομιλίες που πραγματοποιήθηκαν πρόσφατα στα πλαίσια του κοινωνικού διαλόγου, οι συναντήσεις ενημέρωσης που είχαν αρχικά προγραμματιστεί να γίνουν στην Ιταλία και στην Πορτογαλία, θα μπορούσαν να πραγματοποιηθούν το φθινόπωρο στις Βρυξέλλες με εκπροσώπους των κοινωνικών εταίρων των διαφόρων κρατών μελών.